text: Elton John gæster Augustenborg Slotspark
  16 januar 2012 kl. 13.15
  En musikalsk sværvægter med hang til tangenter gæster Augustenborg Slotspark til sommer. Koncerten bliver Elton Johns eneste i Danmark i år.
  Det er Kultur i Syd, der har fået den engelske popstjerne til at spille i Augustenborg d. 4. juli i år. Koncerten, der er Elton Johns eneste i Danmark i år, er afslutningen på en stor turné i England.
  Slotsparken har plads til 16.000 koncertgæster, og showet kommer til at foregå i smukke omgivelser ved Augustenborg Fjord. 
  Kultur i Syd skriver på hjemmesiden, at:
  - Sommerkoncerten i Augustenborg bliver sikkert et overflødighedshorn af alle Elton Johns hits igennem hans lange karriere, og de smukke rammer i Slotsparken vil med garanti være med til at løfte koncerten til en af sommerens store koncertoplevelser.
  Billetsalget starter den 21. januar klokken 10. Prisen for en billet ligger mellem 600 og 870 kroner og kan købes på Billetnet.dk.
  